Decimus Junius Brutus
Store norske leksikon,Historie,Verdens historie og samtidshistorie,Europa,Romerrikets historie,Biografier i Romerrikets historie
Decimus Junius Brutus var en romersk aristokrat og politiker i seinrepublikken. Han var i samme slekt som, men ikke i nær familie med, den mer kjente Marcus Junius Brutus, som myrdet Caesar.
Decimus Brutus tjente i Gallia under Caesar, som gjorde ham til guvernør der og senere i Gallia Cisalpina (44 fvt.). Han støttet Caesar i den første borgerkrigen, men deltok allikevel i sammensvergelsen mot ham. Da Brutus ikke ville gi fra seg kontrollen over sin galliske provins til Antonius, brøt det ut ny borgerkrig i begynnelsen av år 43 fvt. Brutus ble beleiret av Antonius i Mutina, men ble reddet av Hirtius og den unge Octavian Caesar, som satte Antonius på flukt inn i Gallia Transalpina. Brutus forfulgte ham, men ble latt i stikken av troppene sine og fanget og drept av Antonius. Les mer i Store norske leksikon Romerrikets historie